Diari Oficial de la Generalitat Valenciana


Sumari del DOGV 7218, del 20-02-2014 (2014/1304)

RESOLUCIÓ de 15 de novembre de 2013, del secretari autonòmic de Justícia, per la qual s'acorda ratificar l'acord d'extinció de la Fundación de la Comunitat Valenciana de las Artes.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   7218

Data del DOGV
:   20-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1304


Data del document
:   15-11-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 15 de novembre de 2013, del secretari autonòmic de Justícia, per la qual s'acorda ratificar l'acord d'extinció de la Fundación de la Comunitat Valenciana de las Artes. [2014/1304]  
Vist l'expedient sobre ratificació pel protectorat de l'acord d'extinció adoptat pel Patronat de la Fundación de la Comunitat Valenciana de las Artes, d'ara en avant la fundació, d'acord amb els següents,  
  
  
Fets  
Primer. Amb data 1 de març de 2013, es presenta per la fundació l'acord d'extinció, adoptat pel seu patronat, en data 28 de desembre de 2012.  
Arran d'això es va requerir la fundació, per causa de defectes observats quant a la validesa del patronat i quòrum legalment exigit per a l'adopció de l'acord d'extinció.  
Una vegada es va procedir a esmenar la composició del patronat en juliol de 2013, amb data 11 de setembre de 2013 té entrada l'esmena requerida per mitjà de l'aportació de l'escriptura pública de 10 de setembre de 2013, autoritzada pel notari del Col·legi de Notaris de València, Eduardo Lluna Aparisi, amb el número 847 del seu protocol, en la qual es protocol·litza el certificat relatiu als acords adoptats en la reunió de 28 de juny de 2013, pels quals es ratifiquen els acords adoptats en la reunió de 28 de desembre de 2012 citada, i s'acorda: l'extinció de la fundació, el nomenament de liquidadors, l'aprovació de la memòria justificativa de la causa d'extinció, l'examen i aprovació dels comptes fins a la data d'adopció de l'acord d'extinció (28.12.2012), així com l'aprovació dels comptes fins a 31 de desembre de 2012.  
  
Segon. La Fundación de la Comunitat Valenciana de las Artes és fruit de la fusió de la Fundació de la Comunitat Valenciana de les Arts Escèniques i la Fundació de la Comunitat Valenciana per a la Promoció de les Arts Contemporànies. Eixa fusió va suposar la desaparició de les fundacions fusionades i la creació de la Fundación de la Comunitat Valenciana de las Artes, que va ser inscrita en el Registre de Fundacions de la Comunitat Valenciana mitjançant una Resolució de data 8 de març de 2011, del secretari autonòmic de Justícia de la Conselleria de Justícia i Administracions Públiques.  
Ambdós fundacions fusionades van ser constituïdes per la Generalitat Valenciana, amb una dotació cada una de 5.000.000 PTA (30.050,61 ?), en metàl·lic; i es va inscriure en el Registre de Fundacions de la Comunitat Valenciana l'any 2001.  
Segons els estatuts de la Fundación de la Comunitat Valenciana de las Artes, els seus fins són: el desplegament i execució de programes d'investigació, projectes i activitats que fomenten el desenrotllament i la consolidació de les arts en totes les seues facetes i manifestacions, com ara les relacionades amb els llenguatges creatius de l'art, arquitectura, disseny, cine, teatre, fotografia, música, dansa, moda, publicitat i televisió. Per al compliment dels seus fins, la Fundació podrà realitzar tot tipus d'activitats directament, o per mitjà de la subscripció d'acords o convenis de col·laboració o semblants o amb qualssevol persones físiques o jurídiques, siguen públiques o privades, així com a través de la gestió indirecta prèvia la contractació que s'estime convenient amb terceres persones.  
 L'última actualització del seu patronat, segons les dades inscrits en el Registre de Fundacions de la Comunitat Valenciana, per Resolució de 15 de juliol de 2013, del secretari autonòmic de Justícia, és la següent: presidenta-patrona: 1. La titular de la conselleria competent en matèria de Cultura, María José Catalá Verdet. Vicepresident-patró: 2. El titular de la secretaria autonòmica competent en matèria de Cultura, Rafael Ripoll Navarro. Secretari no patró: Amparo Clérigues Belloch. Vocals: 3. La directora gerent de l'Institut Valencià d'Art Modern, Consuelo Ciscar Casabán (Per acceptar); 4. Manuel Tomás Ludeña, director general de CulturArts Generalitat; 5. Vicente Farnós de los Santos, representant del Projecte Cultural de Castelló SA. i 6. José Alberto Carrión García, designat pel Consorci de Museus de la Comunitat Valenciana  
Després de la indicada fusió, la dotació de la nova fundació resultant va ser de seixanta mil cent un euros i vint-i-dos cèntims (60.101,22 ?), resultant de la suma de les dotacions de les fundacions fusionades.  
  
Tercer. La present extinció s'emmarca dins del procés de reestructuració de sector públic fundacional iniciat pel Consell, i que va suposar l'adopció entre altres de l'Acord del Consell de data 3 d'agost de 2012, en el qual es va autoritzar l'extinció de diverses fundacions pertanyents al sector públic de la Generalitat, entre elles la de la Fundación de la Comunitat Valenciana de las Artes.  
La causa legal d'extinció al·legada és la prevista en el paràgraf c, de l'article 31 de la Llei 50/2002, de 26 de desembre, de Fundacions: impossibilitat del compliment dels fins fundacionals. Segons la memòria justificativa aportada: «En vista dels acords aprovats pel Consell el 3 d'agost de 2012, a causa de les mesures de racionalització i reestructuració del sector públic de la Generalitat per a poder complir els objectius de consolidació fiscal i dèficit públic en el marc del Pla Econòmic Financer i de Reequilibri. S'acorda i se'ns comunica en data 2 d'agost de 2012, l'autorització de l'extinció de la Fundación de la Comunitat Valenciana de las Artes, preveu la impossibilitat manifesta d'aconseguir el fi fundacional i no procedix la modificació dels estatuts ni la fusió amb una altra fundació, segons l'apartat c de l'article 31 de la Llei 50/2002, de 26 de desembre, ja que les funcions passen a ser desenrotllades directament des de l'Administració de la Generalitat o des d'altres ens.»  
Quart. Respecte de la designació de liquidadors, vist l'informe favorable del secretari autonòmic del Sector Públic Empresarial de 5 de desembre de 2012, es nomenen liquidadors Santiago Muñoz Bastide (coordinador assessor de la Secretaria Autonòmica de Turisme, Cultura i Esport), Saúl Alberola Casanova (cap d'administració de la Fundació) i Tomás Ruiz Company (director gerent de la Fundació).  
Amb data 15 de juliol de 2013, té entrada un escrit d'este últim en què assenyala que amb data 12 de juliol i amb efecte del 15 se li va fer entrega de la carta de cessament com a treballador de la fundació, i que se li va comunicar verbalment el cessament com a integrant de la comissió liquidadora.  
Quant a l'atribució del romanent, l'article 29.2 dels Estatuts de la Fundació assenyala que,  
«En cas d'extinció, els béns i drets resultants de la liquidació es destinaran a la persona jurídica fundadora, per a la realització de fins d'interés general anàlegs als de la Fundació.  
3. Si per qualsevol causa no poguera atribuir-se el patrimoni liquidat o d'acord amb les regles anteriors, el Patronat quedarà expressament facultat per a decidir la destinació dels béns i drets resultants de la liquidació, d'acord amb el que disposa la Llei».  
Per la seua banda, en la memòria justificativa, que s'aprova pel Patronat i es protocol·litza en l'escriptura de 10 de setembre de 2013, s'assenyala literalment que «Tots els béns, drets i obligacions resultants de la liquidació es destinaran a la persona jurídica fundadora en este cas la Generalitat Valenciana segons l'article 29 dels estatuts de la Fundació, o a una entitat pública que indique la Generalitat que perseguisca fins d'interés general».  
No obstant això, cal recordar que, segons la legislació, l'aprovació del balanç de liquidació requerirà la cancel·lació de les obligacions amb tercers.  
Quint. Consta un informe de la Secció de Comptabilitat del Servici d'Entitats jurídiques, de 29 d'agost de 2013, que indica el següent:  
«La Fundació es va inscriure mitjançant una Resolució de data 8 de març de 2011, del secretari autonòmic de Justícia de la Conselleria de Justícia i Administracions Públiques, per la qual s'acorda inscriure en el Registre de Fundacions de la Comunitat Valenciana, la fusió de la Fundació de la Comunitat Valenciana de les Arts Escèniques i la Fundació de la Comunitat Valenciana per a la Promoció dels Arts Contempórànies, per mitjà de la creació de la Fundación de la Comunitat Valenciana de las Artes, respecte de la dotació de la nova Fundación de la Comunitat Valenciana de las Artes, i segons l'autorització referida en el fet quart, ascendix a seixanta mil cent un euros i vint-i-dos cèntims (60.101,22 ?), xifra que resulta de la suma de les dotacions de les fundacions fusionades.  
La fundació ha presentat els comptes anuals regularment i els té depositats fins a 2012.  
A data de l'acord d'extinció, la fundació té un actiu total de 63.590.994.45 euros i un passiu exigible de 32.850.139.95 euros, de tot això resulta un patrimoni net negatiu de - 4.390.602,68 i uns fons propis també negatius per import de - 06.674.759.55 euros, que són molt inferiors a la dotació fundacional a causa de les pèrdues acumulades provinents de les dos fundacions fusionades.  
La fundació ha presentat el projecte de distribució dels béns resultants de la liquidació, que passaran a la Generalitat, a canvi que esta suma de 00.150.009.75 euros, dels seus deutes, amb proveïdors amb càrrec al FLA. Del projecte d'actuació dels liquidadors, s'inferix que el resultat de la liquidació serà deficitari en ?8.658.009.45 euros.  
  
Des del punt de vista econòmic comptable s'estima que l'expedient d'extinció està ben documentat i ha sigut esmenada l'absència de firmes indicada en l'anterior informe, no obstant això, pel fet de figurar encara en el balanç d'extinció els comptes de creditors pendents de saldar, no serà possible determinar el romanent a transferir a Generalitat, si n'hi havia, fins al tancament definitiu de les operacions de liquidació.»  
  
Sext. Atenent estos antecedents, la Comissió de Protectorat, en la seua sessió de 14 de novembre 2013, emet un informe favorable, entre altres, el punt del dia corresponent a la ratificació de l'acord d'extinció aprovat pel Patronat de la Fundación de la Comunitat Valenciana de las Artes, en els termes expressats en els apartats precedents.  
  
  
Fonaments de dret  
Primer. L'article 10 del Decret 19/2012, de 7 de desembre, del president de la Generalitat, pel qual es determina les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències entre altres, en matèria de fundacions.  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana l'exercix la conselleria competent en matèria de fundacions, i en correspon al conseller la titularitat del protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.  
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.  
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
El dit article 31 de la Llei 50/2002, assenyala que «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.  
D'acord amb l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b), c) i e) de l'article anterior, l'extinció de la fundació requerirà un acord del patronat ratificat pel protectorat.  
Si no hi haguera acord del patronat, o este no fóra ratificat pel protectorat, l'extinció de la fundació requerirà una resolució judicial motivada, que podrà ser instada pel protectorat o pel patronat, segons els casos».  
Quint. De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació, i les oportunes operacions es reflectixen en el balanç de liquidació, cosa que requerix, igualment, l'aprovació del patronat i la corresponent ratificació del protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal forma, l'article 39 de l'esmentat reglament establix que:  
«1. Quan el patronat acorde extingir la fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del protectorat, per al qual acompanyarà la documentació següent:  
a) Certificació de l'acord d'extinció adoptat pel patronat, emesa pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat a la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel propi patronat, proposta de designació de liquidadors i pla d'actuació d'estos».  
  
Per la seua banda l'article 40.2 del reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això anterior, el patronat podrà apoderar o delegar l'execució material dels seus acords relatius al procés de liquidació».  
Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de la Llei 8/1998), igual que ho va requerir la seua constitució.  
b) Respecte a l'obligació d'estar al dia en les seues obligacions comptables, per tal que prospere l'expedient d'extinció, ha de tindre's present el text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
- En l'article 5: «Tindran la consideració de fundacions públiques de la Generalitat Valenciana, per a esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes, o altres entitats que conformen el seu sector públic. La seua creació requerirà en tot cas l'autorització prèvia del Govern Valencià.  
- I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei»  
Sext. L'esmentat article 26 de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els Estatuts de la fundació extingida. A falta d'això, esta destinació podrà ser decidit, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa».  
  
Per la seua banda, els Estatuts de la Fundació disposen en el seu 29.2 dels Estatuts de la Fundació assenyala que:  
«En cas d'extinció, els béns i drets resultants de la liquidació es destinaran a la persona jurídica fundadora, per a la realització de fins d'interés general anàlegs als de la fundació.  
3. Si per qualsevol causa no poguera atribuir-se el patrimoni liquidat o d'acord amb les regles anteriors, el patronat quedarà expressament facultat per a decidir la destinació dels béns i drets resultants de la liquidació, d'acord amb el que disposa la llei».  
De tal forma, en la memòria que s'aprova pel patronat i es protocol·litza en l'escriptura de 10 de setembre de 2013, s'assenyala literalment que la receptora del romanent serà «la Generalitat Valenciana segons l'article 29 dels estatuts de la fundació, o a una entitat pública que indique la Generalitat que perseguisca fins d'interés general».  
Sèptim. Atés l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, liquidació i destinació donada als béns fundacionals».  
Octau. S'ha donat compliment al que preveu l'article 41.2 g del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell que establix:  
«2. En l'exercici de les funcions que li corresponen, el protectorat podrà sol·licitar informe de la comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i la resta de generals de pertinent aplicació, així com allò que s'ha informat per la Comissió del Protectorat de 14 de novembre de 2013, resolc:  
  
Primer  
Ratificar l'acord d'extinció de la Fundación de la Comunitat Valenciana de las Artes, aprovat pel seu patronat, d'acord amb els acords adoptats pel seu patronat el 28 de juny de 2013, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció.   
  
Tercer  
Establir com a destinatari dels béns i drets resultants de la liquidació la Generalitat o una entitat pública que indique la Generalitat que perseguisca fins d'interés general.  
De conformitat amb l'article 26 de la Llei 8/1998, de 9 de desembre, de Fundacions de la Comunitat Valenciana la fundació haurà d'acreditar la transferència del romanent a l'esmentada entitat i aportar un justificant bancari de la transferència de sol·licitud de la baixa en el Registre de Fundacions de la Comunitat Valenciana de la Fundació.  
El dit article assenyala així:  
«1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que la farà el patronat de la fundació sota el control del protectorat. El patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel patronat i sotmés a la ratificació pel protectorat. Recaiguda esta, es procedirà a complir el que disposa l'apartat següent, per a finalitzar la liquidació. Conclosa esta, se'n farà constar en el Registre de Fundacions de la Comunitat Valenciana la baixa, a sol·licitud del patronat, per un escrit dirigit al registre a què s'acompanyarà la certificació de l'acord aprovatori del balanç de liquidació, la ratificació pel protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, hauran de ser dutes a terme pel protectorat».  
  
Que es notifique la present resolució, que és definitiva en via administrativa i en contra es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, comptador des de l'endemà de la seua notificació, davant del conseller de Governació i Justícia, o qualsevol altre recurs que estime procedent.  
  
  
València, 15 de novembre de 2013.- El secretari autonòmic de Justícia: Antonio Gastaldi Mateo.